Pielikums

Ministru kabineta

2020.gada \_\_\_\_\_.\_\_\_\_\_ rīkojumam Nr.\_\_\_\_

**Vienotā datu telpa**

**Projekta apraksts (kopsavilkums)**

Projekts “Vienotā datu telpa” (turpmāk – VDT) turpina Vides aizsardzības un reģionālās ministrijas (turpmāk – VARAM) projekta “Publiskās pārvaldes informācijas un komunikāciju tehnoloģiju arhitektūras pārvaldības sistēma” (turpmāk – PIKTAPS) uzsāktās aktivitātes un ir cieši saistīts ar Valsts reģionālās attīstības aģentūras (turpmāk – VRAA) “Pakalpojumu sniegšanas un pārvaldības platforma”.

Projekta virsmērķis ir informācijas apmaiņas un sadarbspējas uzlabošana valsts pārvaldē, kā arī publisko un atkalizmantojamo datu pieejamības nodrošināšana, tādējādi veicinot programmas “Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” (turpmāk – SAM) mērķu sasniegšanu.

Projekta mērķi

Projektam ir šādi mērķi:

**M1: Datu apmaiņas starp iestādēm uzlabošana, modernizējot Valsts informācijas sistēmu savietotāju (turpmāk – VISS):**

1. Veikt iestāžu datu u.c. funkcionalitātes pieejamības nodrošināšanu ar REST ( *Representational state transfer*) tīmekļa pakalpēm (vienlaikus nodrošinot arī līdz šim izveidoto SOAP (*Simple Object Access Protocol*) servisu uzturēšanu);
2. Nodrošināt vienota pieprasījumu vadības servisa izmantošanu (savu saskarņu publicēšana vienotajā pieprasījumu vadības risinājumā);
3. Sadarbspējas vides attīstība.

**M2: Datu izplatīšanas veiktspējas un efektivitātes uzlabošana, izmantojot centralizētu datu izplatīšanas risinājumu:**

Nodrošināt centralizēta datu izplatīšanas risinājuma izmantošanu, izmitinot pieprasītāko valsts informācijas sistēmu datu kopas un, pēc nepieciešamības, iestāžu datu kopas, kurām nav savu datu izplatīšanas risinājumu, kā arī nodrošinot to datu pieprasījumu apstrādi.

**M3: Atvērto datu nodrošināšana sabiedrībai:**

Nodrošināt atvērto datu kopu publicēšanu, papildinot Datu publicēšanas platformā (turpmāk – DPP) iekļautā atvērto datu portāla standarta risinājuma funkcionalitāti, iekļaujot portāla lietotājiem paredzētus papildu rīkus, kas veicina atkalizmantošanas pieaugumu, kā arī rīkus un vadlīnijas, kas atbalsta datu atvēršanu.

**M4: Valsts informācijas un informācijas un komunikācijas tehnoloģiju (turpmāk – IKT) resursu pārvaldības nodrošināšana:**

Nodrošināt pakalpju piekļuves piešķiršanas procesu.

**M5: Centralizēto koplietošanas platformu un VARAM resora informācijas sistēmu (turpmāk – IS) darbināšanai un attīstībai nepieciešamās IKT infrastruktūras nodrošināšana efektīvā un valsts IKT politikai atbilstošā veidā:**

1. Izveidot IKT infrastruktūras platformu;
2. Definēt un ieviest koplietošanas IKT infrastruktūras pakalpojumus saistībā ar IKT infrastruktūras centralizētu nodrošināšanu;
3. Nodrošināt centralizētas IKT infrastruktūras darbināšanu un pieejamību.

Darbības projekta mērķu sasniegšanai

Projekta ietvaros tā mērķu sasniegšanai plānota šādu darbību īstenošana:

1. Datu izplatīšanas platformas (turpmāk – DIP) izstrāde – tiks izstrādāta datu izplatīšanas platformas programmatūra, kurā tiks iekļautas esošās VISS datu izplatīšanas komponentes, tādas, kā datu izplatīšanas tīkls ), kas nodrošinās efektīvāku datu apmaiņu starp iestādēm VISS ietvaros (t. sk. REST saskarņu izmantošanu).
2. DPP 2.kārtas izstrāde – tiks pilnveidota PIKTAPS ietvaros izveidotā DPP, turpinot standarta datu kopu kataloga attīstību un pilnveidošanu, izstrādājot papildu datu attēlošanas rīkus, labāko datu atkalizmantošanas piemēru integrāciju un demonstrēšanu, atbalsta mehānismus datu publicētājiem, saskarņu izveidei datu kopu automatizētai publicēšanai.
3. Partneru IS pielāgošana un integrācija ar VDT koplietošanas risinājumiem.
4. IKT infrastruktūras attīstība – t. sk. IKT infrastruktūras prasību definēšana, IKT infrastruktūras iegāde un konfigurēšana, un IKT infrastruktūras platformas ieviešana.
5. Publicitātes pasākumu īstenošana, t. sk. informatīvā stenda izvietošana projekta norises vietā visā projekta īstenošanas laikā un pēc projekta pabeigšanas, kā arī regulāra informācijas par projektu publicēšana projekta īstenotāja interneta vietnē [www.vraa.gov.lv](http://www.vraa.gov.lv/). Galvenā komunikācijas vadība tiks nodrošināta “Pakalpojumu sniegšanas un pārvaldības platforma ” projektā, Sabiedrības IKT iespēju izmantošanas veicināšanas sadaļā.
6. Projekta pārvaldība – tiks nodrošināta projekta administratīvā vadība, vadot projekta mērķu sasniegšanu ar pieejamiem resursiem un nodrošinot projekta darbību izpildi un plānoto rezultātu sasniegšanu.
7. Projekta pamatojošo dokumentu izstrāde - veikta projekta apraksta sagatavošana iekļaušanai IKT mērķarhitektūrā un izmaksu un ieguvumu analīzes izstrāde.

Projekta rezultāta rādītāji

Īstenojot projektu, paredzēts sasniegt šādus rezultāta rādītājus:

|  | **Rezultāta rādītājs** | **Mērvienība** | **Sākotnējā vērtība** | **Sasniedzamā vērtība 2 gadus pēc projekta beigām** | **Sasniedzamā vērtība 3 gadus pēc projekta beigām** |
| --- | --- | --- | --- | --- | --- |
| 1 | Dati, kas brīvi pieejami kā atvērtie dati (% no VISS izplatītajiem) | % | 0 | 50% (tikai tie, kas nesatur fizisko personu datus) | 75% (tikai tie, kas nesatur fizisko personu datus) |
| 2 | Citu iestāžu informācijas sistēmas, kas izvietotas IKT infrastruktūras platformā vai izmanto citus infrastruktūras platformas pakalpojumus | Iestāžu skaits | 0 | 2 | 4 |

Projekta iznākuma rādītāji

|  | **Iznākuma rādītājs** | **Mērvienība** | **Starpvērtība (2 gadi pēc projekta sākuma)** | **Sasniedzamā vērtība projekta beigās** |
| --- | --- | --- | --- | --- |
| 1 | Pilnveidoti darbības procesi | skaits | 2 | 8 |
| 2 | Centralizētas atvērtas informācijas sistēmu platformas | skaits | 2 | 2 |
| 3 | Publicētās koplietošanas datu kopas | skaits | 1 | 2 |

Projekta finansējuma apjoms

Kopējās projekta īstenošanas izmaksas ir 3 580 000 *euro*.

Projekta īstenošanas laiks ir 36 mēneši.

Projekta iznākumu plānotās uzturēšanas izmaksas ir 286 893 *euro* gadā.

Saistība ar iepriekšējā plānošanas perioda projektiem, projekta lietderība un ieguldījums SAM rezultāta rādītājos

Projekta ietvaros ir plānota VISS izmantoto esošo risinājumu tālāka attīstība, kā arī IKT infrastruktūras nodrošināšana Eiropas Savienības struktūrfondu un Kohēzijas fonda 2007.–2013.gada plānošanas perioda darbības programmas “Infrastruktūra un pakalpojumi” papildinājuma 3.2.2.1.1.apakšaktivitātes “Informācijas sistēmu un elektronisko pakalpojumu attīstība” projektu ietvaros izveidoto risinājumu darbības nodrošināšanai. Tādējādi projekts ir saistīts ar šādiem iepriekšējā Eiropas Reģionālās attīstības fonda perioda nozares iestāžu īstenotajiem projektiem:

1. “E-pakalpojumi un to infrastruktūras attīstība” (turpmāk - EPAK) – projekta “Vienotā datu telpa” ietvaros tiks turpināts attīstīt projekta EPAK ietvaros izstrādātā Valsts informācijas sistēmu savietotāja papildinājumus un integrēšanu DIP;
2. “Pašvaldību funkciju atbalsta sistēmas 2.kārta” (turpmāk - PFAS2) - projekta “Vienotā datu telpa” ietvaros tiks turpināta projekta PFAS2 ietvaros izstrādāto Valsts informāciju sistēmu savietotāja koplietošanas komponenšu (iestādes darbinieka darba vietas, koplietošanas pakalpju) pilnveidošana un integrēšana DIP;
3. “Publiskās pārvaldes dokumentu pārvaldības sistēmu integrācijas vides izveide” (turpmāk - EDOK) - projekta “Vienotā datu telpa” ietvaros tiks turpināta projekta EDOK ietvaros izstrādāto Valsts informācijas sistēmu savietotāja papildinājumu pilnveidošana un integrēšana DIP.

Paredzēts, ka pēc Projekta pilnīgas ieviešanas Projekta pārskata periodā sociālekonomiskie ieguvumi sasniegs aptuveni 31,8 milj. eiro (diskontētā vērtība), ar ekonomisko neto pašreizējo vērtību 27 milj. eiro apmērā. Indikatīvais projekta ieguvumu un izmaksu attiecības koeficients ir 6,14, ekonomiskā ienesīguma norma – 63,57%, kas liecina par augsto Projekta pievienoto vērtību.

Vides aizsardzības un

reģionālās attīstības ministrs J. Pūce

Kalniņa 67026576

[lelda.kalnina@varam.gov.lv](mailto:lelda.kalnina@varam.gov.lv)